
RAPORT

asupra propunerii legislative privind acordarea unui ajutor social mamelor care nasc şi cresc trei sau mai mulţi copii

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind acordarea unui ajutor social mamelor care nasc şi cresc trei sau mai mulţi copii, trimisă cu adresa nr. 346 din 21 noiembrie 2002.

1. 
La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru drepturile omului, culte şi problemele minorităţilor naţionale, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare instituirea ajutorului social lunar pentru mamele care nasc şi cresc trei sau mai mulţi copii.

Comisia propune Plenului respingerea propunerii legislative din următoarele considerente:

1. Potrivit prevederilor constituţionale, la elaborarea unei iniţiative legislative cu implicaţii bugetare trebuie menţionată sursa de finanţare. Prezenta propunere legislativă nu are prevăzută în textul ei o asemenea menţiune.

2. De asemenea, nu sunt cuprinse dispoziţii care să reglementeze aspecte referitoare la documentaţia cu care se face dovada îndeplinirii condiţiilor pentru acordarea ajutorului, autoritatea care va efectua plata, procedura de acordare, eventuale obligaţii care incumbă beneficiarului acestui ajutor.

· Afirmaţia din Expunerea de motive, potrivit căreia “femeile care nasc şi cresc trei sau mai mulţi copii au intrat, în ultimii ani, într-un nedorit con de umbră, nemaibeneficiind de nici un fel de sprijin din partea statului, după naştere, pentru creşterea şi educarea copiilor” este inexactă, existând acte normative care reglementează diferite tipuri de ajutoare. Printre acestea, amintim:

· alocaţia de stat pentru copii – Legea nr.61/1993 privind alocaţia de stat pentru copii, republicată.

· alocaţia suplimentară pentru familiile care au întreţinere doi sau mai mulţi copii – Legea nr.119/1997 privind alocaţia suplimentară pentru familiile cu copii.

· alocaţia de întreţinere pentru copiii încredinţaţi sau daţi în plasament – O.U.G nr.26/1997 privind protecţia copilului aflat în dificultate, republicată.

· indemnizaţia de maternitate, indemnizaţia pentru creşterea copilului, respectiv pentru îngrijirea copilului bolnav – Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.

· alocaţia pentru copiii nou-născuţi – Legii nr.416/2001 privind venitul minim garantat, cu modificările ulterioare.

· rechizite şcolare – O.U.G. nr.33/2001 privind acordarea de rechizite şcolare, aprobată prin Legea nr.126/2002.

· drepturile conferite de Legea nr.116/2002 privind prevenirea şi combaterea marginalizării sociale.

3. De asemenea, Ministerul Muncii şi Solidarităţii Sociale a definitivat proiectul legii privind protecţia maternităţii şi familiilor cu copii în vârstă de până la trei ani. Scopul acestui proiect de act normativ îl constituie creşterea natalităţii, prin adoptarea de măsuri de protecţie a sănătăţii salariatelor gravide, lăuze şi cele care alăptează, precum şi asigurarea creşterii şi îngrijirii copilului de până la 3 ani / respectiv 4 ani pentru copiii cu handicap, în mediul familial.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din 4 decembrie 2002, Comisia propune respingerea acestuia cu 10 voturi pentru, 4 voturi împotrivă şi o abţinere.

